Olen 52-vuotias ja viettänyt elämästäni 50 joulua lapsuudenkodissani. Ensin lapsena, sitten nuorena ja lopulta aikuisena oman perheeni kanssa.

Ei ole tarvinnut singahdella eri joulunviettopaikkojen välillä, koska mieheni vanhemmat ja meidän kummankaan isovanhemmat eivät ole olleet enää elossa yhteisen elämämme aikana.

Joulun hengen on loihtinut aina äitini, joka takkatulen lailla on kerännyt kaikki ympärilleen nauttimaan lämmöstä.

Jo vuosikausia me muut joulunviettäjät olemme siivonneet, valmistaneet ruuat ja rakentaneet joulun puitteet. Jokainen koriste on ollut määrätyllä paikallaan. Jokainen tarjottava valmistettu kuin aina ennenkin. Pyhät täytetty asioilla ja hetkillä, jotka ovat soljuneet odotettuna, tuttuna ja turvallisena virtana joulusta toiseen.

Nyt tuli on sammunut. Joulu 2017 jäi äidin viimeiseksi. On luotava uuteen paikkaan uudet perinteet.

En ole ainoa. Myös moni muu joulunviettäjä on eron tai läheisen menettämisen takia erilaisen joulun äärellä.

Elä mielessäsi joulu läpi etukäteen

Psykologi Essi Korvela Konstituutista neuvoo elämään omassa mielessä etukäteen, miltä tuntuu, kun eron jälkeen lapset ovatkin jouluaattona toisella. Tai kun rakasta ihmistä ei olekaan enää joulussa mukana.

– Se valmistaa siihen, mitä tuleman pitää. Samalla kannattaa myös ajatella, että kaikesta huolimatta joulu voi tuntua joululta. Hyvä mieli syntyy usein pienistä asioista: musiikista, kynttilän valosta, kukkien tuoksusta.

Korvela kehottaa hyväksymään kaikki mielialat ja tunnetilat sellaisena kuin ne ovat.

– Jouluna saa olla surullinen ja itkeä, jos siltä tuntuu. Myös lasten nähden, Korvela miettii.

Väkinäinen tekopirteys ei tee joulusta joulua, eikä auta ketään.

– On hyväksyttävä, että joulu on elämäntilanteen näköinen. Jos ei jaksa siivota, leipoa tai koristaa kotia entiseen malliin, ei tarvitse. Silti neuvoisin tekemään edes jonkinlaista joulua kotiin, Korvela sanoo.

Ei kannata kieltäytyä viettämästä joulua sen takia, ettei sitä ole muita jakamassa. Psykologi Essi Korvela

Jos ero tai läheisen kuolema ovat tapahtuneet äskettäin, suru on pinnalla ja ottaa helposti yliotteen.

– Silloin voi miettiä, millaista joulua läheinen olisi toivonut perheen viettävän, ja yrittää tehdä siitä sellaista.

Korvelan mukaan myös vaikeina hetkinä kannattaa pitää kiinni joistakin perinteistä, joilla oma joulu on aina tehty.

–Jos on pieniä lapsia ja joulupukki on tuonut lahjat, tehdään niin edelleen. Lasten ilo voi olla juuri se hetki, joka surun keskellä tuo hyvää mieltä.

Erilaisen joulun rakentaminen voi tuntua menehtyneen pettämiseltä

Joulu on juhla, jossa tietyt asiat usein toistetaan samalla kaavalla vuodesta toiseen. Uuden elämäntilanteen joulu voi psykologi Essi Korvelan mukaan kuitenkin olla myös mahdollisuus.

Hän neuvoo miettimään, mistä joulumieli on aina ennen rakentunut ja kysymään, haluaako säilyttää ne tavat ja asiat edelleen.

Mennäänkö haudoille kuten ennenkin? Käydäänkö samaan aikaan joulusaunassa vai jätetäänkö väliin koko sauna? Vietetäänkö joulu jatkossa eri paikassa? Muutetaanko jouluaterian valikoimaa, jätetäänkö leipomatta? Unohdetaanko kyläilyt ja vietetään pyjamapäiviä?

– Jokaiselta mukana olevalta kannattaa kysyä, mikä heille on tärkeää. Sitten säilyttää rakkaimmat perinteet ja ideoida myös rohkeasti uutta.

Vanhoista perinteistä luopuminen voi olla yhtä aikaa helpottavaa ja ahdistavaa. Uudenlaisen joulun rakentaminen voi tuntua menehtyneen läheisen pettämiseltä, jos ei enää tehdäkään kaikkea sitä, mikä oli hänelle tärkeää.

– Luopumisen jouluihin kuuluvat kaikenlaiset tunteet. Myös vaikeat ja epämiellyttävät. Ne liittyvät surutyöhön, ja ne kannattaa rohkeasti kohdata, Korvela sanoo.

Psykologi neuvoo myös yksin joulua viettävän tekemään itselleen juhlan. Kati Latva-Teikari / Yle

Jouluna korostuu perhekeskeisyys ja läheisten ihmisten kanssa yhdessäolo. Yksinäisyys kouraisee syvältä.

Psykologi neuvoo myös yksin joulua viettävän tekemään itselleen juhlan.

– Ei kannata kieltäytyä viettämästä joulua sen takia, ettei sitä ole muita jakamassa. Joulusta voi tehdä tärkeän ja merkityksellisen, vaikka sitä viettäisi yksin, Korvela painottaa.

Omasta joulusta saa tehdä juuri sellaisen kuin haluaa, ilman kompromisseja. Korvela neuvoo koristamaan kotia ja laittamaan itselle jouluaterian.

– Kannatan ehdottomasti itsensä hemmottelua ja palkitsemista. Tulee hyvä mieli, jos on myös ostanut itselleen joululahjan ja paketoinut sen odottamaan aattoa.

Hän neuvoo säilyttämään perinteet, jos ne tuntuvat tärkeiltä ja arvokkailta ja kuuluvat ehdottomasti jouluun.

– Mutta jos huomaa, ettei jokainen jouluun kuulunut asia olekaan itselle tärkeä, kannattaa miettiä itselle merkityksellisempi uusi perinne, Korvela toteaa.